ROZHODNUTIE KOMISIE
z 12. júna 2009,
ktorým sa ustanovuje výnimka z bodu 1 písm. d) prílohy k rozhodnutiu 2006/133/ES zmenenému a doplnenému rozhodnutím 2009/420/ES, pokiaľ ide o dátum uplatňovania v súvislosti s náchylným drevom s pôvodom mimo vymedzených oblastí
[oznámené pod číslom K(2009) 4515]
(2009/462/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä jej článok 16 ods. 3 štvrtú vetu,
keďže:
(1)
Komisia prijala 28. mája 2009 rozhodnutie 2009/420/ES, ktorým sa mení a dopĺňa rozhodnutie 2006/133/ES, v ktorom sa od členských štátov vyžaduje dočasné prijatie ďalších opatrení proti šíreniu Bursaphelenchus xylophilus (Steiner et Buhrer) Nickle et al. (háďatko borovicové) v súvislosti s oblasťami v Portugalsku okrem oblastí, v ktorých jeho výskyt nie je známy. (2) Uvedeným rozhodnutím sa v rozhodnutí Komisie 2006/133/ES (3) od 16. júna 2009 stanovila povinnosť, aby náchylný drevený obalový materiál, ktorý nepochádza z vymedzených oblastí, bol podrobený jednému zo schválených ošetrení uvedených v prílohe I k Medzinárodnej norme FAO pre fytosanitárne opatrenia č. 15 a označený v súlade s prílohou II k tejto norme predtým, ako sa prepraví z vymedzených oblastí do iných oblastí v členských štátoch alebo v tretích krajinách, ako aj z časti vymedzenej oblasti, v ktorej je známy výskyt háďatka borovicového, do časti vymedzenej oblasti označenej ako ochranná zóna.
(2)
Drevený obalový materiál sa vyžaduje pri preprave mnohého tovaru rôznych druhov. Doteraz sa však produkcia a použitie náchylného dreveného obalového materiálu ošetreného a označeného v súlade s prílohami I a II k Medzinárodnej norme FAO pre fytosanitárne opatrenia č. 15 v Spoločenstve všeobecne nestanovili. Zdá sa najmä, že nie je možné v krátkom čase sprístupniť dostatočné množstvo dreveného obalového materiálu, ktorý je v súlade s Medzinárodnou normou FAO pre fytosanitárne opatrenia č. 15, aby sa pokryli potreby hospodárskych subjektov predávajúcich tovar z Portugalska do ostatných členských štátov alebo tretích krajín.
(3)
V záujme zabránenia rizikám neprimeraného narušenia obchodu sa zdá byť potrebné ustanoviť výnimku, pokiaľ ide o dátum uplatňovania požiadaviek stanovených v rozhodnutí 2006/133/ES zmenenom a doplnenom rozhodnutím 2009/420/ES, v ktorom sa uvádza povinnosť ošetriť a označiť náchylný drevený obalový materiál, ktorý nepochádza z vymedzených oblastí, v súlade s prílohami I a II k Medzinárodnej norme FAO pre fytosanitárne opatrenia č. 15 pred jeho prepravou z vymedzených oblastí v Portugalsku do iných oblastí.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Bod 1 písm. d) prílohy k rozhodnutiu 2006/133/ES zmenenému a doplnenému rozhodnutím 2009/420/ES sa neuplatňuje na náchylné drevo s pôvodom mimo vymedzených oblastí.
Článok 2
Toto rozhodnutie sa uplatňuje od 16. júna 2009 do 31. decembra 2009.
Článok 3
Toto rozhodnutie je určené členským štátom.
V Bruseli 12. júna 2009